Skool weier polisie, amptenare toegang | Netwerk24
Deur Christiaan du Plessis 06 September 2018 12:23
Die bestuur van die Centauri- Private Skool in Centurion het geweier om verteenwoordigers van die departement van onderwys en die polisie by die skoolhek in te laat.
Die departement het Donderdagoggend by die skool opgedaag om die skool te sluit.
'n Vrou by die Centauri-Private Skool neem lede van die media af nadat daar geweier is dat amptenare van die onderwysdepartement die skoolterrein betree.
Luidens 'n verklaring van die departement is die skool se bedryfsregistrasie in April deur die departement teruggetrek omdat die skool nie aan die nodige vereistes voldoen het nie.
Daar is onder meer onderwysers aangestel wat nie die nodige kwalifikasies het nie.
Die skool het die departement sedertdien geïgnoreer en met sy bedrywighede voortgegaan.
Steve Mabona, die departement in Gauteng se woordvoerder, sê die eienaar van die skool was aggressief toe hulle by die skoolhek opgedaag het. "Sy het gesê dis private eiendom en het geweier dat ons ingaan."
Amptenare is daarna na die polisiekantoor om 'n saak oop te maak en 'n lasbrief te kry om die perseel te deursoek.
Netwerk24 het in 2017 ook oor die skool berig omdat ouers gekla het oor hul kinders se onvolledige rapporte. Die skool het na bewering nie genoeg onderwysers gehad om al die vakke aan te bied nie.